31990D0036
L 019/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 16 януари 1990 година
относно фиксиране на коефициента на агро-икономическо развитие, който трябва да се използва за определянето на европейската единица за размер във връзка с типологията на Общността за земеделските стопанства
(90/36/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събирането на счетоводна информация за доходите и икономическата дейност на земеделските стопанства в Европейската икономическа общност (1), последно изменен с Регламент (ЕИО) № 3644/85 (2);
като взе предвид Регламент (ЕИО) № 571/88 на Съвета от 29 февруари 1988 г. относно организацията на изследванията на Общността за структурата на земеделските стопанства между 1988 и 1997 г. (3), изменен с Регламент (ЕИО) № 807/89 (4), и по-специално член 8, параграф 3 от него;
като има предвид, че приложение III към Решение 85/377/ЕИО на Комисията от 7 юни 1985 г. относно създаване на типология на Общността за земеделските стопанства (5) дефинира европейската единица за размер; като има предвид, че дефиницията се позовава на коефициент, който позволява да се отчете общото агро-икономическо развитие от началото на референтния период „1980“; като има предвид, че коефициентът се изчислява от Комисията и се фиксира след консултиране с държавите-членки и като има предвид, че такова консултиране се е провело на срещите на групата от експерти по „Типология на земеделските стопанства“,
ПРИЕ НАСТОЯЩОТО РЕШЕНИЕ:
Член 1
Коефициентът на агро-икономическо развитие, използван за определянето на европейската единица за размер, както е предвидено в приложение III, дял А, точка 2 към Решение 85/377/ЕИО, е фиксиран на 1,2 за развитието между референтните периоди „1980“ и „1986“.
Член 2
Адресати на настоящото решение са държавите-членки.
Съставено в Брюксел на 16 януари 1990 година.